Ernstas Rudolfas fon Trautfeteris

Ernstas Rudolfas fon Trautfeteris (; ; 1809 m. vasario 8 d. Mintaujoje, Kuršo gubernija – 1889 m. sausio 12 d. Sankt Peterburge) – iš Baltijos vokiečių kilęs Rusijos imperijos botanikas, Kijevo universiteto profesorius ir rektorius.

Biografija 
Kartu su broliais: būsimu pedagogu Hugo (1812–1877) ir valdininku Konradu (1823–1876) gimė ir augo gimnazijos mokytojo šeimoje. Ernstas Rudolfas fon Trautfeteris 1825 m. baigė Mintaujos gimnaziją, vėliau ketverius metus studijavo mediciną Tartu universitete. 1829–1831 m. šioje aukštojoje  mokykloje tęsė studijas filosofijos srityje. 1833 m. Tartu universitete jam buvo suteiktas kandidato, o 1835 m. Karaliaučiaus universitete – filosofijos daktaro laipsnis. Kijevo Šv. Vladimiro universitete 1839 m. jam pripažintas gamtos mokslų daktaro laipsnis.

1833 m. buvo paskirtas Tartu universiteto Botanikos sodo direktoriaus padėjėju, o 1834 m. privatdocento pareigose pradėjo dėstyti botaniką. 1835 m. vedė Universiteto profesoriaus dukterį Rozą Šmalc, tais pačiais metais persikėlė į Sankt Peterburgą ir įsidarbino Imperatoriškajame botanikos sode. 

1838 m. pradėjo dėstyti botanikos kursą Šv. Vladimiro universitete Kijeve, 1839 m. tapo ordinariniu profesoriumi. Pastarojo universiteto botanikos sodas tuo metu buvo Kremeneco mieste (buvusio licėjaus sodas), 1841 m. E.R.Trautfeteris jį pradėjo iš naujo kurti pačiame Kijeve (dalis augalų atkeliavo ir iš uždaryto Vilniaus universiteto Botanikos sodo). Kartu šioje aukštojoje mokykloje jis dėstė ir gretimus mineralogijos bei geologijos kursus. 1847 m. paskirtas Kijevo universiteto rektoriumi, šiose pareigose išbuvo iki 1859 m. 

1860 m. tapo Žemdirbystės instituto direktoriumi Horkuose (dab. Baltarusijoje). Nuo 1864 m. iki 1875 m. vadovavo Imperatoriškajam botanikos sodui Sankt Peterburge, vėliau išėjo į užtarnautą poilsį.

Mokslinė veikla 
Botanikos srityje E. R. Trautfeterio nuopelnai yra itin dideli. Jis pirmąkart ištyrė ir aprašė daugybę taksonų, jų pavadinimą papildydamas santrumpa „Trautv.“ Tokios yra šešios augalų gentys: Acelidanthus Trautv. & C.A.Mey. in Middend, Faldermannia Trautv., Microselinum Andrz. ex Trautv., Thuiaecarpus Trautv., Trigonocaryum Trautv. ir Diptychocarpus Trautv.; taip pat keliasdešimt augalų rūšių. Mokslininko vardu pavadinta Vėdryninių šeimos augalų gentis Trautvetteria Fisch. & C.A.Mey., taip pat 44 augalų rūšys. Savo tyrimų medžiagą pateikė kone aštuoniose dešimtyse mokslinių publikacijų, dauguma jų buvo išspausdintos Imperatoriškosios mokslų akademijos, Maskvos gamtos tyrėjų draugijos ir Imperatoriškojo botanikos sodo leidiniuose.

Bibliografija (pasirinktinai) 
 Grundriß einer Geschichte der Botanik in Bezug auf Rußland, 1837 m.
 Plantarum imagines et descriptiones floram rossicam illustrantes, 1844–1847 m.
 Reise in den äußersten Norden und Osten Sibiriens während der Jahres 1843 und 1844, 1847 m.
 Florae Rossicae fontes // Труды Императорского ботанического сада, том VII, 1880 m.
 Incrementa florae phaenogamae Rossicae // Труды Императорского ботанического сада, тома VIII и IX, 1883–1884 m.

Įvertinimas 
 Trečiojo laipsnio Šv. Vladimiro ordinas 
 Pirmojo laipsnio Šv. Anos ordinas 
 Pirmojo laipsnio Šv. Stanislovo ordinas 
 Imperatoriškosios mokslų akademijos narys korespondentas (1837 m.)
 Karlo Bero vardo aukso medalis
 Imperatoriškojo botanikos sodo garbės narys (1875 m.)
 Slaptojo patarėjo titulas (1875 m.)

Šaltiniai 
 Траутфеттер, Эрнст-Рудольф Эрнестович // Энциклопедический словарь Брокгауза и Ефрона : в 86 т. (82 т. и 4 доп.). – СПб., 1890–1907
 Trautvetter, Ernst Rudolf (v.) //  Baltisches Biographisches Lexikon digital
 Труды Императорского ботанического сада, 1889 (биография)
 Robert Zander, Fritz Encke, Günther Buchheim, Siegmund Seybold (Hrsg.). Handwörterbuch der Pflanzennamen. – Stuttgart: Ulmer Verlag, 1984 ISBN 3-8001-5042-5
 R. fon Trautfeterio vardu pavadintos 44 augalų rūšys // International Plant Names Index
 R. fon Trautfeterio aprašytos augalų rūšys // International Plant Names Index

 
Botanikai
Rusijos mokslininkai
Ukrainos asmenybės